Джокович този път изпълняваше началния си удар към бекхенда на Димитров, което обаче не му донесе дивиденти, защото ретурите бяха добри. Ноле смени след 30-30 подхода и атакува форхенда, като това провокира ново дълго разиграване, спечелено от шампиона на "Уимбълдън" с майсторски бекхенд-уинър по правата. Хубав слайс на Григор обаче принуди Джокович да изкара в аут форхенд от средата на корта, за да се стигне до първото равенство в двубоя. Поредната размяна от бекхенд страните по диагонала бе спечелена от българина след нов отличен подсечен такъв и пресилена топка на Джокера. Страхотно изградена атака на Григор постепенно му донесе заслужено предимство в последвалото разиграване, завършено със силен и дълбок форхенд по правата, след който Джокович не можа да намери очертанията - пробив за 2:1!